向侍郎無熱軒
作者：釋宗杲
朝代：宋

paragraphs: 勇猛精進過量人，號曰薌林大居士。
住無變易真實處，而常順行諸佛法。
不作世間顛倒業，成辦出世勝方便。
而能於此方便中，幻出難思諸境界。
復於難思境界中，而現種種殊勝事。
華林寶樹咸放光，接影連輝相鑒徹。
光色清凈如金剛，世間無有能壞者。
又如無熱寶池，四面分流入於海。
是海廣大無邊際，不出居士一毛孔。
於一毛孔放光明，八萬四千同時發。
不勞居士轉舌相，只以此光宣妙法。
是法即是此光明，不離是光說此法。
大海毛孔亦復爾，此是薌林無熱義。
是義如空不可量，一一包羅世間相。
我今以此無義語，略爲居士出隻手。
佛子來登無熱軒，衆寶妙沙開戶牖。